Diari Oficial de la Generalitat Valenciana


Sumari del DOGV 8849, del 03-07-2020 (2020/5083)

RESOLUCIÓ de 25 de juny de 2020, del director general de Centres Docents, per la qual s'estableixen les condicions per a ser alumnat usuari del servei de transport escolar col·lectiu per al curs 2020-2021.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8849

Data del DOGV
:   03-07-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/5083


Data del document
:   25-06-2020

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 25 de juny de 2020, del director general de Centres Docents, per la qual s'estableixen les condicions per a ser alumnat usuari del servei de transport escolar col·lectiu per al curs 2020-2021. [2020/5083]  
El dret a l'educació es garanteix en l'article 27 de la Constitució Espanyola i en l'apartat quart s'estableix que l'ensenyament bàsic és obligatori i gratuït, per la qual cosa les administracions no sols han de proporcionar el servei públic educatiu a l'alumnat, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.  
D'altra banda, i d'acord amb el que estableixen els articles 81 i 82 de la Llei orgànica 2/2006, d'educació, les administracions educatives, en compliment del dret a l'educació reconegut en l'article 27 de la Constitució Espanyola, tenen l'obligació de garantir a tot l'alumnat un lloc escolar gratuït en el seu municipi, per la qual cosa, si excepcionalment això és impossible, en els nivells d'Educació Primària i Secundària Obligatòria s'haurà d'escolaritzar l'alumnat en un municipi pròxim al de la seua residència, i prestar de manera gratuïta els serveis escolars de transport, menjador i, si escau, internat.  
  
Entre les persones beneficiàries del servei de transport escolar es troba tant l'alumnat que és beneficiari per manament de la llei com aquell al qual se li reconeix aquesta condició per extensió d'un servei que voluntàriament assumeix la Generalitat. Aquesta extensió voluntària ha de continuar ampliant-se per a proporcionar un servei públic educatiu de qualitat i remoure els obstacles de qualsevol naturalesa que impedisquen o dificulten l'exercici del dret a l'educació. Per això, s'han de tindre en consideració les zones rurals i de difícil accés als centres escolars, especialment en aquells casos en els quals no existisca transport públic.  
El servei de transport escolar es presta amb caràcter general a través de les rutes de transport contractades per l'Administració educativa.  
  
El Decret 186/2017, de 24 de novembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport, atribueix a la Direcció General de Centres i Personal Docent, entre altres competències, la planificació, l'ordenació i l'execució d'actuacions relatives al transport i menjador escolar, serveis escolars, escoles-llar i altres de naturalesa anàloga.  
  
Per això, i en virtut de les facultats conferides, resolc:  
  
1. Objecte  
Aquesta resolució té per objecte establir les condicions per a l'establiment del servei de transport escolar en la modalitat de transport escolar col·lectiu finançat per la conselleria amb competències en matèria d'educació.   
  
2. Àmbit d'aplicació  
Aquesta resolució s'aplicarà als centres de titularitat de la Generalitat que impartisquen Educació Infantil de segon cicle i Educació Primària i/o Educació Secundària Obligatòria, i als centres específics d'Educació Especial de titularitat de la Generalitat.  
  
3. Modalitats de prestació del servei  
La prestació del servei escolar complementari de transport podrà adoptar una de les modalitats següents:  
a) Transport escolar col·lectiu  
Aquesta modalitat comportarà la inclusió de l'alumnat en una de les rutes de transport contractades per l'Administració educativa i que establirà la direcció territorial corresponent, d'acord amb les necessitats comunicades pels centres i les disponibilitats pressupostàries. El nombre mínim d'alumnes per a establir una ruta de transport serà, amb caràcter general, de 15 alumnes amb la condició de persones beneficiàries.  
  
b) Ajudes individuals de transport escolar  
Aquesta modalitat, que serà autoritzada per la Direcció General de Centres Docents, correspondrà a l'alumnat que tenint dret a ser beneficiari del servei escolar de transport, per complir els requisits establits, no puga ser inclòs en cap de les rutes de transport col·lectiu autoritzades. La concessió d'aquestes ajudes s'ajustarà al que s'establisca en la convocatòria anual.  
  
4. Persones beneficiàries. Requisits  
4.1. Podran ser persones beneficiàries del servei escolar complementari de transport l'alumnat que es trobe en algun dels casos següents:  
  
a) Alumnat de segon cicle d'Educació Infantil, Educació Primària i Educació Secundària Obligatòria quan haja sigut escolaritzat en un centre d'un municipi diferent del de la seua residència per no disposar d'oferta educativa en aquest. A l'efecte de transport escolar, es consideraran municipi diferent els nuclis de població o nuclis disseminats, separats territorialment del municipi al qual pertanga aquest nucli, sempre que es tracte de nuclis amb una identitat històrica i cultural fàcilment recognoscible i independent de la resta del municipi al qual pertanyen i, a més, estiguen separats de qualsevol altre nucli de població del municipi per una franja de sòl no urbanitzable, i que aquest nucli no compte amb centre educatiu. En cap cas tindran aquesta consideració les urbanitzacions o els nuclis de població de característiques semblants. Per a acreditar aquestes circumstàncies s'haurà de presentar l'annex III signat pel secretari o secretària de l'ajuntament al qual pertanga el nucli de població.  
b) Alumnat escolaritzat en centres o aules específiques d'Educació Especial.  
c) Alumnat d'Educació Infantil de segon cicle, Educació Primària i Educació Secundària Obligatòria el domicili habitual del qual, acreditat degudament, estiga a una distància igual o superior a 3 km del centre educatiu en què estiga escolaritzat seguint la trajectòria de menor distància accessible i segura. Amb caràcter excepcional, i amb l'informe previ motivat de la direcció territorial competent en matèria d'educació, es podran tindre en compte aquelles zones en què l'accés al centre docent siga dificultós a causa de l'orografia del terreny, de la perillositat de les vies o del temps d'accés.  
En qualsevol cas, per a ser persona beneficiària, s'haurà de complir alguna de les premisses següents:  
c.1) Que el centre on estiga escolaritzada siga el centre més pròxim seguint la trajectòria de la menor distància accessible i segura al domicili habitual dins de la seua localitat o àrea d'influència.  
c.2) Que el centre on estiga escolaritzada siga el centre d'adscripció del seu centre educatiu.  
c.3) Que el centre d'escolarització estiga determinat per resolució d'escolarització de la direcció territorial d'educació corresponent.  
  
c.4) En Educació Secundària, el centre d'escolarització determinarà la condició de l'alumnat com a beneficiari del transport escolar, si el centre de Primària del qual procedeix era el que li corresponia segons les circumstàncies assenyalades en els apartats anteriors.  
4.2. L'alumnat escolaritzat en un centre educatiu de l'àrea d'influència del domicili laboral d'algun dels pares o tutors no tindrà la consideració de beneficiari d'aquest servei.  
4.3. El compliment dels requisits establits serà comprovat d'ofici per la conselleria amb competències en matèria d'educació i per les direccions territorials corresponents. En els casos en què no siga possible, se sol·licitarà a les persones interessades que aporten la documentació acreditativa pertinent.  
4.4. La distància existent entre el domicili i el centre d'escolarització, la fixaran les persones responsables dels centres educatius, a través de l'eina desenvolupada a aquest efecte per la conselleria competent en matèria d'educació. En el cas que això no siga possible, aquesta distància la certificarà l'ajuntament corresponent a petició de les direccions dels centres, o bé per mitjà d'un certificat individual entregat a les persones interessades.  
  
5. Autoritzacions especials  
5.1. Amb caràcter excepcional es podrà autoritzar per a l'ús del servei de transport escolar:  
a) Alumnat amb dificultats especials d'accés al centre docent i que no complisca els requisits per a ser beneficiari del transport escolar.  
b) Alumnat d'altres nivells d'ensenyament reglat i especialment aquell que residisca en zones rurals que no disposen de servei públic de transport regular que puga atendre les necessitats de l'alumnat.  
  
5.2. Aquestes autoritzacions s'atorgaran, si escau, a petició dels pares, mares o tutors. El centre educatiu de destinació tramitarà les peticions a la direcció territorial corresponent, que concedirà, amb caràcter excepcional, amb l'informe previ de la Inspecció d'Educació i sempre que hi haja disponibilitat d'acord amb el contracte subscrit per a la prestació del servei.  
5.3. Tindrà prioritat per a aquestes autoritzacions especials, l'alumnat:  
- Que tinga germanes o germans beneficiaris del servei de transport escolar col·lectiu. A aquest efecte, es consideraran germans i germanes l'alumnat en acolliment familiar i el que, sense compartir progenitors, residisca en el mateix domicili i existisca un vincle matrimonial o assimilat entre els pares/mares.  
- Que residisca a major distància del centre.  
- El de menor edat.  
No obstant això, la direcció territorial corresponent, a proposta del consell escolar del centre, podrà exceptuar d'aquesta prioritat aquells casos en què concórreguen circumstàncies especials, les quals valorarà individualment.  
5.4. Les autoritzacions hauran de ser comunicades a l'empresa prestatària del servei, amb indicació expressa de l'alumnat autoritzat.  
5.5. Considerant la naturalesa d'aquesta autorització, en el cas que es produïsca alguna variació en l'alumnat matriculat en els nivells educatius que tinguen dret com a beneficiaris a la utilització del transport escolar, la direcció territorial haurà de revisar les autoritzacions especials concedides.  
  
6. Pèrdua de la condició de persones beneficiàries o autoritzades  
6.1. En el cas que les persones beneficiàries o autoritzades del transport escolar col·lectiu no l'usen de manera habitual sense causa justificada, perdran la condició de persones beneficiàries o autoritzades.  
6.2. Les baixes de l'alumnat beneficiari o autoritzat per a l'ús del servei de transport que es produïsquen en el centre educatiu s'han de comunicar a la direcció territorial corresponent.  
  
7. Sol·licituds. Forma i termini de presentació  
7.1. El model de sol·licitud i el procediment de tramitació serà únic per a les convocatòries d'ajudes per al menjador escolar i per al transport, i en aquest s'indicaran les diferents ajudes que se sol·liciten per a cada alumne o alumna.  
7.2. La forma de presentació serà la següent:  
a) Alumnat que en el curs 2019-2020 ja va sol·licitar la prestació del servei complementari de transport:  
a.1) Els pares, mares o tutors que siguen usuaris de l'aplicació informàtica ITACA Web Família, a partir de l'endemà de la publicació d'aquesta resolució, podran accedir a aquesta aplicació informàtica per a visualitzar i descarregar l'esborrany de sol·licitud d'ajuda de la prestació del servei complementari de transport escolar, on constaran pregravades les dades que es troben en poder d'aquesta administració. Si les persones sol·licitants de l'ajuda estan conformes amb les dades facilitades, hauran d'imprimir, signar i presentar l'esborrany en el centre on l'alumnat estarà matriculat durant el curs 2020-2021, sense necessitat de presentar la documentació. Si alguna de les dades que figura en l'esborrany no és conforme, s'imprimirà i s'assenyalarà la circumstància que canvia en l'apartat G de l'esborrany, i es presentarà en el centre educatiu juntament amb la documentació justificativa.  
  
a.2) Els pares, mares o tutors que no siguen usuaris de l'aplicació informàtica ITACA Web Família, a partir de l'endemà de la publicació d'aquesta resolució, podran sol·licitar en el centre educatiu on l'alumnat estiga matriculat un esborrany de la sol·licitud de transport escolar col·lectiu, on constaran pregravades les dades que es troben en poder d'aquesta administració. El centre entregarà un esborrany per a cada alumne o alumna encara que formen part de la mateixa unitat familiar. Si les persones sol·licitants de la prestació estan conformes amb les dades facilitades, hauran de signar l'esborrany i presentar-lo en el centre on estarà l'alumnat matriculat durant el curs 2020-2021. En aquests casos, no caldrà aportar cap documentació justificativa.  
En el cas d'alumnat pertanyent a una unitat familiar amb més d'un alumne o alumna sol·licitant, es procedirà de la manera següent: si l'esborrany dels alumnes és correcte, es confirmaran les dades. Si les dades d'algun alumne o alguna alumna no són conformes, s'assenyalarà la circumstància que canvia en l'apartat G de l'esborrany, i es presentarà en el centre educatiu juntament amb la documentació justificativa. En el cas que algun alumne o alumna no estiga inclòs en l'esborrany, s'haurà de presentar una nova sol·licitud només per a aquest alumne/a, omplir l'annex I i adjuntar la documentació acreditativa. Tant la confirmació de l'esborrany com la presentació de l'annex I es realitzaran en el centre on l'alumnat estarà matriculat durant el curs 2020-2021.  
  
b) Alumnat que en el curs 2019-2020 no va sol·licitar la prestació del servei complementari de transport:  
La sol·licitud es realitzarà presentant l'annex I omplit, juntament amb la documentació acreditativa que es requereix en aquesta resolució, en el centre on l'alumnat estarà matriculat durant el curs 2020-2021.  
  
En el cas que l'alumnat que forma part de la mateixa unitat familiar estiga escolaritzat en un únic centre, es presentarà una única sol·licitud. Si està escolaritzat en centres diferents, es presentarà una sol·licitud per cada centre.  
7.3. En tots els casos els terminis ordinaris de presentació seran des de l'endemà de la publicació d'aquesta resolució fins a la finalització del període de formalització de la matrícula si continua en el mateix centre, o durant el període de formalització de la matrícula en cas que canvie de centre educatiu.  
7.4. A partir de la finalització del període de matrícula únicament s'admetrà la presentació de sol·licituds en aquells casos en què l'escolarització es produïsca fora d'aquestes dates, d'acord amb el que s'estableix en la normativa que regula el procediment d'admissió de l'alumnat en els centres docents públics i privats concertats que imparteixen ensenyaments d'Educació Infantil, Educació Primària i Educació Secundària Obligatòria i Batxillerat de la Comunitat Valenciana. En aquests casos el termini de presentació de sol·licituds serà de 10 dies hàbils comptats des de la data de matriculació. En tot cas, l'alumnat haurà de complir els requisits generals establits en els apartats 4 o 5 d'aquesta resolució per a obtindre la condició de persona beneficiària o autoritzada del servei de transport escolar.  
Les sol·licituds que, per causes sobrevingudes, es presenten fora dels supòsits previstos anteriorment, s'admetran, sempre que hi haja disponibilitat d'acord amb el contracte subscrit per a la prestació del servei.  
  
7.5. Els centres educatius tramitaran les sol·licituds de transport escolar a través de l'aplicació informàtica ITACA.  
  
8. Procediment. Planificació del servei i resolució  
8.1. Les secretaries dels centres educatius receptors de les sol·licituds, una vegada comprovat que compleixen els requisits, mecanitzaran les dades facilitades per les persones sol·licitants a través de l'aplicació ITACA, en els termes i les condicions que s'estableixen en la normativa vigent en matèria de protecció de dades de caràcter personal, i d'acord també amb el que es disposa en l'apartat desé d'aquesta convocatòria.  
  
En els casos en els quals la sol·licitud es tramite mitjançant el procediment d'esborrany de sol·licitud i l'hagen signat les persones interessades, el centre confirmarà les dades facilitades que ja estaran incorporades en el programa informàtic. Aquest procés es realitzarà durant el període de formalització de matrícula.  
8.2. Una vegada rebuda la informació dels centres educatius, la direcció territorial corresponent comprovarà les dades declarades per les persones interessades i verificarà que compleixen els requisits exigits. Una vegada comprovades les dades, la direcció territorial corresponent, a la vista de les necessitats comunicades pels centres, autoritzarà la ruta de transport amb les persones usuàries d'aquesta, tant amb la condició de beneficiàries com d'autoritzades, i posarà a la disposició dels centres educatius a través de l'aplicació ITACA una llista provisional en la qual s'inclourà l'alumnat beneficiari i l'alumnat autoritzat. Aquestes llistes es publicaran en el tauler d'anuncis del centre educatiu corresponent. Aquesta publicació servirà de requeriment a les persones interessades perquè, en el termini de 10 dies hàbils comptats a partir de l'endemà a la publicació, puguen esmenar els defectes observats.  
8.3. Finalitzat el termini d'esmenes i reclamacions, cada direcció territorial emetrà a continuació la resolució definitiva corresponent, en què figurarà la relació de tot l'alumnat que participa en la convocatòria en cada centre, i detallarà les persones beneficiàries, les autoritzades, i també les no autoritzades.  
8.4. La publicació en el tauler d'anuncis dels centres educatius i de les direccions territorials corresponents tindrà efectes de notificació a les persones interessades d'acord amb el que s'estableix en l'article 45 de la Llei 39/2015, d'1 d'octubre, del procediment administratiu comú de les administracions públiques.  
8.5. En cap cas, els centres podran determinar la posada en funcionament de rutes que no hagen sigut autoritzades per la direcció territorial corresponent.  
  
9. Seguiment i conformitat en la prestació del servei  
9.1. La conselleria amb competència en matèria d'educació establirà mecanismes de control a fi que les empreses adjudicatàries del servei de transport escolar complisquen la normativa vigent, i també les condicions recollides en els plecs pels quals es regeixen els corresponents contractes.  
9.2. Mensualment, cada direcció territorial, remetrà a la direcció general competent en matèria de serveis complementaris, un certificat de conformitat o no amb la prestació del servei de transport escolar.  
  
9.3. Els directors o directores dels centres educatius enviaran així mateix una certificació en el cas que s'haja observat alguna incidència en la prestació del servei, segons model de l'annex II d'aquesta resolució.  
9.4. La Inspecció d'Educació, en l'àmbit de les seues competències, efectuarà el seguiment i la valoració del funcionament del transport escolar i emetrà els informes que considere oportuns i aquells que li sol·liciten.  
  
10. Protecció de dades  
La tramitació objecte de la convocatòria requereix el tractament de dades personals de les persones beneficiàries, representants i tercers, i la responsable del tractament és la Conselleria d'Educació, Cultura i Esport (ixsxiarxmnmrmqnfvcqxcyby@hjy.og).  
Si la documentació presentada conté dades de terceres persones, prèviament a la comunicació d'aquestes dades a la Conselleria, els sol·licitants i representants legals hauran d'informar a aquestes persones interessades del tractament de les seues dades per la Conselleria en els termes previstos en aquest article.  
En compliment dels principis de publicitat i transparència, la condició de beneficiari, usuari o no beneficiari serà publicada, segons el que s'estableix en el punt 8.4 d'aquesta convocatòria. Quedaran excloses de la publicació les dades personals de les ajudes concedides quan ho preveja la normativa reguladora, vulnere el dret a la intimitat de les persones o quan la persona física es trobe en una situació de protecció especial que puga veure's agreujada amb la publicació de les seues dades.  
  
Totes les dades sol·licitades a través del formulari de sol·licitud, així com la documentació que s'hi vincula, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
Les dades personals es conservaran durant el temps necessari per a complir la finalitat per a la qual es recapten i pels terminis establits en les normes vigents per a complir obligacions i responsabilitats legals, i seran eliminades d'acord amb el que s'estableix en la normativa d'arxius i documentació.  
La persona interessada pot exercitar els drets d'accés, rectificació, supressió, oposició, limitació al tractament, portabilitat i a no ser objecte d'una decisió basada únicament en el tractament automatitzat, a través de la pàgina web de la Conselleria www.ceice.gva.es, o enviant la seua petició a la seu física de la Conselleria d'Educació, Cultura i Esport, de manera presencial aportant la sol·licitud corresponent a través del registre, o de forma electrònica: qedbfetcjmntwfinmaaygwwu@aoc.rw  
  
L'exercici dels drets requereix la identificació inequívoca de la persona interessada o d'aquella que la represente.  
  
Si la persona interessada considera no atesos els seus drets o vulnerat el tractament de les seues dades personals, pot presentar una reclamació davant l'Agència Espanyola de Protecció de Dades (www.aepd.es) o prèviament pot contactar amb el delegat o la delegada de Protecció de Dades de la Generalitat Valenciana a través de kow@lci.sg o dirigint-se al passeig de l'Albereda, 16 de València.  
  
11. Entrada en vigor  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
De conformitat amb el que s'estableix en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es pot recórrer potestativament en reposició o bé plantejar directament un recurs contenciós administratiu, en els terminis i davant els òrgans que s'indiquen a continuació:  
1. El recurs de reposició ha d'interposar-se davant el conseller d'Educació, Cultura i Esport en el termini d'un mes a comptar des de l'endemà de la publicació.  
2. El recurs contenciós administratiu ha de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
  
València, 25 de juny de 2020.- El director general de Centres Docents: José Joaquín Carrión Candel.